钦定古今图书集成/明伦汇编/家范典/第002卷 > 倪思经鉏堂杂志 > 《月计》
## 钦定古今图书集成/明伦汇编/家范典/第002卷 > 倪思经鉏堂杂志 > 《月计》

“士大夫家，子弟若无家业，经营衣食，不过三端：上焉
者仕而仰禄，中焉者就馆聚徒，下焉者干求假贷。今
员多阙少，待次之日常多，官小俸薄，既难赡给，远宦
有往来道涂之费，纵馀无几，意外有丁忧论罢之虞，
不可不备。又还家无以为策，则居官凡事掣肘，若有
退步，进退在我，易以行志矣。就馆聚徒，所得不过数
十有一书馆，争者甚众。未娶就馆犹可，既娶之后，难
远离家。在己为羁旅，在家则百事不可照嘱，或自有
子，欲教不可。若稍有家业，则可免此患。纵不免就馆
聚徒，亦不至若不可一日无馆者之窘也。至于干谒
假贷，滋味尤恶，不唯沬趄嗫嚅”，此状可恶。奔走于道
涂，见拒于阍人，情况之恶，抑又可知。纵有所得无几，
久而化为唇吻洁特之士，化为无廉耻可厌之人。若
乃假贷亲故，至一至再，亦难言矣。《谚》曰：“做个求人面
不成。”此言有理。若自有薄产，无此恶况矣。吾家业虽
不多，若自知节省，且为二十年计，可以使汝辈待阙，
不至狼狈。既免聚徒就馆，又免干求假贷。谚曰：“求人
不如求己。”此之谓也。己作岁计簿，复作月计簿。盖先
有月计，然后岁计可知。若月之所用，多于其所入，积
而至岁，为大阙用矣。世间事固终归空，人固各有命，
然可施智力处，亦不当不理会。又所求者在己，与夫
不知义命妄求者大异也。非是空言，乃真达理。